**ZMLUVA O DIELO č.** [•]

uzavretá podľa § 536 a nasl. a 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**“), zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov a § 65 a nasl. zákona č. 185/2015 Z.z. Autorský zákon v znení neskorších predpisov (ďalej len „**Autorský zákon**“) (ďalej len „**Zmluva**“) medzi nasledujúcimi zmluvnými stranami

1. **Názov: Slovenská republika v zastúpení Ministerstva vnútra Slovenskej republiky**

Sídlo: Pribinova 2, 812 72 Bratislava

IČO: 00151866

DIČ: 2020571520

V mene ktorého koná: [•]

(ďalej len „**Objednávateľ**“)

a

1. **Obchodné meno:** [•]

Sídlo: [•]

IČO: [•]

DIČ: [•]

IČ DPH: [•]

Registrovaná v: [•]

V mene ktorej koná: [•]

Bankové spojenie: [•]

IBAN: [•]

(ďalej len „**Zhotoviteľ**“)

(Objednávateľ a Zhotoviteľ spolu ďalej ako „**Zmluvné strany**“ a každý samostatne ako „**Zmluvná strana**“).

# Článok I

# Úvodné ustanovenia

* 1. Objednávateľ ako verejný obstarávateľ dňa [•] vyhlásil oznámením č. [•], zverejneným vo Vestníku verejného obstarávania č. [•] verejné obstarávanie (postupom verejnej súťaže) na predmet zákazky: „[•]“ (ďalej len „**Verejné obstarávanie**“) podľa zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“).
  2. Na základe vyhodnotenia ponúk vo Verejnom obstarávaní bola vybratá ponuka Zhotoviteľa ako ponuka úspešného uchádzača. Vzhľadom na túto skutočnosť a predloženú ponuku Zhotoviteľa sa Zmluvné strany v slobodnej vôli a v súlade s platnými právnymi predpismi rozhodli uzatvoriť túto Zmluvu, ktorá upravuje práva a povinnosti Zmluvných strán pri dodaní predmetu zákazky Zhotoviteľom Objednávateľovi.
  3. Neoddeliteľnú súčasť tejto Zmluvy tvoria tieto prílohy:
     1. Príloha č. 1 – Opis predmetu zákazky (ďalej len „**Príloha č. 1**“);
     2. Príloha č. 2 - Vlastný návrh plnenia Zhotoviteľa (ďalej len „**Príloha č. 2**“);
     3. Príloha č. 3 – Štruktúrovaný rozpočet ceny (ďalej len „**Príloha č. 3**“);
     4. Príloha č. 4 – Indikatívny harmonogram plnenia (ďalej len „**Príloha č. 4**“);
     5. Príloha č. 5 – Zoznam subdodávateľov (ďalej len „**Príloha č. 5**“)
     6. Príloha č. 6 – Zoznam kľúčových expertov (ďalej len „**Príloha č. 6**“);
     7. Príloha č. 7 – Prevodníková tabuľka (ďalej len „**Príloha č. 7**“)
  4. Ustanovenia tejto Zmluvy majú prednosť pred ustanoveniami jej Príloh č. 1 až 6 a v prípade akýchkoľvek rozporov medzi obsahom tejto Zmluvy a jej Prílohami č. 1 až 6, platia prednostne ustanovenia tejto Zmluvy. Podmienky poskytovania Servisných služieb, tak ako sú definované v bode 2.1.2 Zmluvy, sa riadia režimom uvedeným v Zmluve o Poskytovaní servisnej podpory a vo veciach tam neupravených sa použije podporne režim Zmluvy a príloh č. 1 až 6.

# Článok II

# Predmet Zmluvy

* 1. Predmetom tejto Zmluvy je
     1. záväzok Zhotoviteľa vykonať dielo podľa špecifikácie uvedenej v Prílohe č. 1 a Prílohe č. 2 tejto Zmluvy a za podmienok stanovených Zmluvou (ďalej spolu aj ako „**Dielo**“);
     2. záväzok Zhotoviteľa poskytnúť k Dielu servisné služby špecifikované v Zmluve o Poskytovaní servisnej podpory(ďalej len „**Servisné služby**“);
     3. záväzok Zhotoviteľa poskytnúť majetkové práva duševného vlastníctva k Dielu v súlade s článkom XIII tejto Zmluvy;
     4. záväzok Objednávateľa uhradiť Zhotoviteľovi za poskytnuté plnenie cenu dohodnutú v článku III. tejto Zmluvy a ďalej mu poskytnúť nevyhnutnú súčinnosť v rozsahu uvedenom v tejto Zmluve (vrátane príloh).
  2. Dielo uvedené v bode 2.1.1 Zmluvy je bližšie špecifikované v Prílohe č. 1 a v Prílohe č. 2 tejto Zmluvy a  bude vykonávané v etapách podľa harmonogramu plnenia v zmysle Prílohy č. 4 tejto Zmluvy (ďalej len „**Etapa Diela**“). Špecifikácia a podmienky poskytovania Servisných služieb podľa bodu 2.1.2 Zmluvy sú dohodnuté Zmluvnými stranami v Zmluve o Poskytovaní servisnej podpory.
  3. Zhotoviteľ vyhlasuje, že
     1. so všetkou odbornou starostlivosťou sa komplexne a úplne oboznámil s dokumentáciou na vykonanie Diela (najmä s opisom predmetu zákazky uvedeným v Prílohe č. 1), pričom táto dokumentácia nemá akékoľvek vady, ktoré by bránili vykonaniu Diela a je možné podľa nej riadne Dielo vykonať;
     2. má dostatočné kapacity na riadne a včasné vykonanie Diela a poskytnutie ďalších plnení podľa tejto Zmluvy a je schopný v súlade so Zmluvou riadne a včas plniť si záväzky za cenu určenú v súlade so Zmluvou bez akéhokoľvek navýšenia, a to aj bez ohľadu na okolnosti nezávislé od vôle Zmluvných strán (*vis maior*);

a súčasne sa zaväzuje, že

* + 1. plnenia podľa tejto Zmluvy, vrátane vykonania Diela, poskytne v súlade so všeobecne záväznými právnymi predpismi platnými na území   Slovenskej republiky.

2.4 Ak sa budú na plnení záväzkov Zhotoviteľa vyplývajúcich z tejto Zmluvy podieľať viaceré subjekty, práva z tejto Zmluvy voči Objednávateľovi môže uplatňovať výlučne vedúci Zhotoviteľ, ktorým je [•], so sídlom [•], IČO: [•]. Vedúci Zhotoviteľ podľa predchádzajúcej vety je oprávnený vykonávať fakturáciu ceny v mene Zhotoviteľov, a tiež je za Zhotoviteľov výlučne tento oprávnený vykonávať iné práva voči Objednávateľovi vyplývajúce z tejto Zmluvy alebo zo všeobecne záväzných právnych predpisov platných na území SR, pokiaľ Zmluva (vrátane príloh) v konkrétnom prípade neurčí inak. Subjekty na strane Zhotoviteľa si osobitnou písomnou dohodou určia a vysporiadajú vzájomné záväzky a oprávnenia vyplývajúce im z tejto Zmluvy.

# Článok III

# Cena

* 1. Objednávateľ sa zaväzuje zaplatiť Zhotoviteľovi za riadne a včas poskytnuté plnenie cenu v súlade s ustanoveniami tejto Zmluvy a jej príloh.
  2. Zmluvné strany sa dohodli na určení maximálnej ceny za celé poskytnuté plnenie vo výške [•] EUR bez DPH (slovom [•] euro bez DPH), výška DPH je [•] EUR a maximálna celková cena celého poskytnutého plnenia je [•] EUR s DPH, pričom maximálna celková cena poskytnutého plnenia  je bez možnosti jej navýšenia zahŕňajúca akékoľvek a všetky náklady za poskytnuté plnenie .
  3. Zmluvné strany sa dohodli na určení ceny za plnenia poskytované na základe Zmluvy podľa štruktúrovaného rozpočtu ceny v súlade s Prílohou č. 3 Zmluvy, pričom
     1. cena za vykonanie Diela je vo výške [•] EUR bez DPH (slovom [•] euro bez DPH) a je určená ako maximálna cena zahŕňajúca akékoľvek a všetky náklady na vykonanie Diela bez možnosti jej navýšenia;
     2. cena za poskytovanie Servisných služieb je určená v Zmluve o Poskytovaní servisnej podpory;

Na účely Zmluvy sa osobohodina rozumie 60 minút poskytovania plnenia Zmluvy zo strany Zhotoviteľa.

* 1. Cena Diela pozostáva z čiastkových cien, pričom fakturačné míľniky pre fakturáciu ceny sú po riadnom ukončení každej Etapy Diela. Rozčlenenie míľnikov jednotlivých Etáp Diela je uvedené v Indikatívnom harmonograme plnenia Zmluvy podľa Prílohy č. 4 tejto Zmluvy.
  2. Zmluvné strany sa dohodli, že ceny za jednotlivé plnenia uhrádza Objednávateľ Zhotoviteľovi z prostriedkov poskytnutých Objednávateľovi vo forme nenávratného finančného príspevku (ďalej len „**NFP**“). Zmluvné strany sa dohodli, že splnenie povinnosti Objednávateľa uhradiť cenu je podmienená získaním NFP na jej úhradu Objednávateľom.
  3. Zhotoviteľ berie na vedomie, že finančné prostriedky, ktorými bude uhrádzaná cena za vykonané Dielo, sú tvorené z prostriedkov Európskej únie a rozpočtu Slovenskej republiky.
  4. V cene sú zahrnuté všetky náklady súvisiace s plnením záväzkov Zhotoviteľa podľa tejto Zmluvy, najmä prepravné, náklady, poisťovacie náklady, clo, iné dane a clá, iné poplatky súvisiace s dovozom, poplatky súvisiace s certifikáciou, správne a obdobné poplatky vyberané akýmkoľvek orgánom verejnej moci ako aj cena odovzdávanej dokumentácie. Ubytovanie, stravovanie a dopravu osôb plniacich Zmluvu na strane Zhotoviteľa zabezpečuje a hradí Zhotoviteľ a sú zahrnuté v cene. Na dodanie plnenia podľa tejto Zmluvy sa primerane uplatní doložka INCOTERMS 2010 DDP do miesta plnenia.
  5. DPH pripočítaná k cene je v čase uzatvorenia Zmluvy vo výške stanovenej zákonom č. 222/2004 Z. z. o dani z pridanej hodnoty v znení neskorších predpisov (ďalej len „zákon č. 222/2004 Z. z.“) v deň vzniku daňovej povinnosti. Ak dôjde k zmene DPH zmenou všeobecne záväzných právnych predpisov platných na území SR, dohodnutá zmluvná cena bez DPH sa nemení.

# Článok IV

# Platobné podmienky

* 1. Objednávateľ sa zaväzuje uhrádzať cenu plnení podľa tejto Zmluvy Zhotoviteľovi na základe faktúr vystavených Zhotoviteľom na účet Zhotoviteľa uvedený v záhlaví tejto Zmluvy. Zhotoviteľ má právo vystaviť faktúru s cenou zodpovedajúcou príslušnej časti poskytnutého plnenia po dosiahnutí fakturačného míľnika podľa bodu 3.4 Zmluvy.
  2. Faktúry Zhotoviteľa budú vyhotovené v štyroch (4) rovnopisoch v slovenskom jazyku. Každá faktúra musí obsahovať náležitosti daňového dokladu v zmysle zákona č. 222/2004 Z. z. a mať nasledujúce náležitosti (ak sú dostupné Zmluvným stranám v čase vystavenia faktúry):

1. názov operačného programu,
2. číslo a názov opatrenia,
3. názov Projektu,
4. kód ITMS Projektu,
5. kód ekonomickej klasifikácie,
6. číslo a názov Zmluvy,
7. špecifikácia plnenia v zmysle detailného rozpočtu označená až na úroveň čísla a názvu výdavku,
8. špecifikácia platby (názov banky Zhotoviteľa vrátane SWIFT kódu, číslo účtu Zhotoviteľa vrátane čísla v tvare IBAN, špecifikácia predmetu plnenia formou prílohy, pečiatka a podpis oprávnenej osoby Zhotoviteľa).

V prípade požiadavky Objednávateľa o doplnenie ďalších náležitostí faktúr, Zhotoviteľ sa zaväzuje vyhotovovať faktúry s požadovanými náležitosťami.

* 1. Prílohou faktúry musí byť akceptačný protokol fakturovaného plnenia pre uhrádzanie ceny Etapy Diela podpísaný poverenými osobami Objednávateľa v zmysle Zmluvy.
  2. Splatnosť faktúry, ktorá bude mať náležitosti daňového dokladu, je šesťdesiat (60) dní a začne plynúť v deň doručenia faktúry Objednávateľovi v troch rovnopisoch, ak ďalej nie je ustanovené inak. Má sa za to, že fakturovaná cena je zaplatená dňom, keď sa uhrádzaná čiastka odpíše z účtu Objednávateľa. Zmluvné strany konštatujú, že dohodnutá lehota splatnosti nie je v hrubom nepomere k právam a povinnostiam vyplývajúcim zo Zmluvy, a že takéto osobitné dojednanie odôvodňuje povaha predmetu Zmluvy. Objednávateľ uhrádza faktúry Zhotoviteľa na bankový účet Zhotoviteľa, ktorý je uvedený v záhlaví tejto Zmluvy . S ohľadom na ustanovenie bodu 3.5 Zmluvy sa Zmluvné strany dohodli, že začiatok plynutia lehoty splatnosti faktúry, po splnení ostatných podmienok uvedených v tomto článku, je podmienený získaním finančných prostriedkov NFP na úhradu cien, ktoré sú predmetom fakturácie. Z uvedeného dôvodu lehota splatnosti faktúry nezačne plynúť najmä v prípade pozastavenia platieb NFP v prospech Objednávateľa z dôvodu kontroly, spätného overovania, finančného auditu alebo prerušenia realizácie projektu NFP.
  3. Ak nie sú Objednávateľovi spolu s faktúrou predložené všetky povinné prílohy alebo Objednávateľ namieta formálnu alebo vecnú správnosť faktúry (faktúra napr. neobsahuje všetky zákonom stanovené náležitosti alebo obsahuje nesprávne alebo neúplné údaje), je Objednávateľ oprávnený vrátiť Zhotoviteľovi faktúru spolu s písomným odôvodnením vrátenia faktúry s uvedením konkrétnych nedostatkov, ktoré bránia jej akceptácii zo strany Objednávateľa. V prípade vrátenia faktúry lehota splatnosti vrátenej faktúry neplynie, znova začne plynúť až po doručení formálne a vecne správnej faktúry Objednávateľovi spolu so všetkými povinnými prílohami.

# Článok V

# Riadenie vykonávania Diela

* 1. Zmluvné strany sa dohodli, že zriadia riadiaci výbor, ktorého hlavného úlohou je riadenie plnenia tejto Zmluvy (ďalej len **„Riadiaci výbor**“), najmä v súlade s platným Metodickým pokynom pre riadenie IT projektov. Zmluvné strany sa zaväzujú dodržiavať ustanovenia daného metodického pokynu.
  2. Riadiaci výbor bude pozostávať z 5 členov, pričom 3 členov menuje Objednávateľ, 2 členov menuje Zhotoviteľ. Predseda Riadiaceho výboru Projektu bude menovaný Objednávateľom spomedzi jeho zástupcov. Riadiaci výbor rozhoduje jednoduchou väčšinou všetkých svojich členov. V prípade rovnosti hlasov je rozhodujúce rozhodnutie predsedu Riadiaceho výboru. Rozhodnutia Riadiaceho výboru v rozsahu a medziach tejto Zmluvy sú pre Zmluvné strany záväzné. Ak nie je vyslovene v tejto Zmluve stanovené inak, rozhodnutie Riadiaceho výboru nemôže suplovať zmenu tejto Zmluvy dojednanú vo forme písomného dodatku.
  3. Riadiaci výbor menuje pracovné skupiny (projektové tímy) pre riešenie jednotlivých častí Diela, pričom jeho členmi sú automaticky projektoví manažéri za každú Zmluvnú stranu určení pre operatívne riadenie projektových úloh. Pracovné skupiny budú vytvárané na podporu vykonania jednotlivých častí Diela.
  4. Zodpovednosťou Riadiaceho výboru je najmä sledovať napredovanie, schvaľovať a autorizovať zmeny pre konkrétne časti Diela a požadovanú štruktúru dokumentácie k realizovanému plneniu Zmluvy. Akékoľvek problémy, ktoré môžu ohroziť úspešnosť projektu alebo bezproblémové pokračovanie ktorejkoľvek s ním spojených činností (zmeny technických prostriedkov, programového vybavenia alebo organizačné zmeny a pod.), musia byť oznámené Riadiacemu výboru.
  5. Objednávateľ vymenuje do troch (3) pracovných dní odo dňa nadobudnutia účinnosti tejto Zmluvy projektového manažéra, ktorý bude dostupný v priebehu plnenia tejto Zmluvy a bude oprávnený k úkonom v mene Objednávateľa spojeným s jej plnením a jeho identifikačné a kontaktné údaje v rovnakej lehote písomne oznámi Zhotoviteľovi. V prípade zmeny osoby projektového manažéra túto zmenu bez zbytočného odkladu oznámi Zhotoviteľovi.
  6. Zhotoviteľ vymenuje do 3 (troch) pracovných dní odo dňa nadobudnutia účinnosti tejto Zmluvy projektového manažéra, ktorý bude dostupný v priebehu plnenia tejto Zmluvy a bude oprávnený k úkonom v mene Zhotoviteľa spojeným s jej plnením a jeho identifikačné a kontaktné údaje v rovnakej lehote písomne oznámi Objednávateľovi. V prípade zmeny osoby projektového manažéra túto zmenu bez zbytočného odkladu oznámi Objednávateľovi.
  7. Projektový manažér Objednávateľa bude oprávnený najmä
     1. zabezpečovať súčinnosť Objednávateľa a tretích strán pri plnení Zmluvy;
     2. koordinovať činnosť projektového tímu Objednávateľa;
     3. predkladať návrhy a vypracovávať stanoviská v rámci zmenového konania podľa článku VII Zmluvy;
     4. podpisovať protokoly a zápisnice vo vzťahu k odovzdaniu a prevzatiu Diela a/alebo jeho častí;
     5. vykonávať ďalšie úlohy určené mu Zmluvou vrátane jej príloh.
  8. Projektový manažér Zhotoviteľa bude oprávnený najmä
     1. koordinovať činnosť projektového tímu Zhotoviteľa;
     2. predkladať návrhy a vypracovávať stanoviská v rámci zmenového konania podľa článku VII Zmluvy;
     3. podpisovať protokoly a zápisnice vo vzťahu k odovzdaniu a prevzatiu Diela a/alebo jeho častí;
     4. vykonávať ďalšie úlohy určené mu Zmluvou vrátane jej príloh.
  9. Pre zamedzenie pochybností, v prípade ak v zmysle ustanovení tejto Zmluvy nie je oprávnenie konať za príslušnú Zmluvnú stranu vo veciach týkajúcich sa plnenia tejto Zmluvy zverené jej projektovému manažérovi, resp. ak o danej záležitosti týkajúcej sa plnenia tejto Zmluvy nemá kompetenciu rozhodnúť Riadiaci výbor, napr. v prípade žiadosti o schválenie zmeny alebo doplnenie subdodávateľa v zmysle bodu 14.2 tejto Zmluvy alebo zmena a/alebo doplnenie experta v zmysle bodu 14.6 tejto Zmluvy je oprávnený za príslušnú zmluvnú stranu konať v danej veci jej štatutárny orgán alebo preukázateľne splnomocnený alebo poverený zástupca príslušnej Zmluvnej strany.
  10. Zhotoviteľ musí zabezpečiť nepretržitý prístup Objednávateľa ku kontrole plnenia úloh jednotlivých členov projektového tímu Zhotoviteľa.

# Článok VI

# Doba, miesto a spôsob plnenia

* 1. Zhotoviteľ sa zaväzuje vykonať Dielo najneskôr do 24 mesiacov od nadobudnutia účinnosti tejto Zmluvy. Zhotoviteľ vykoná Dielo po Etapách Diela v súlade s Indikatívnym harmonogramom plnenia podľa Prílohy č. 4 a v súlade so schválenou úvodnou správou podľa bodu 8.2 tejto Zmluvy.
  2. Zhotoviteľ sa zaväzuje poskytovať plnenie podľa tejto Zmluvy v mieste určenom Objednávateľom, ak sa Zmluvné strany písomne nedohodnú inak.
  3. Zhotoviteľ sa zaväzuje vyhotoviť a predložiť ako súčasť úvodnej správy podľa bodu 8.2 tejto Zmluvy dokumentáciu Detailnej funkčnej špecifikácie, ktorá musí obsahovať najmä:

1. špecifikáciu požiadaviek na Dielo;
2. funkčný návrh Diela špecifikujúci funkčnú architektúru jednotlivých súčastí Diela a popis procesov;
3. technický návrh Diela obsahujúci podrobný popis technických špecifikácií jednotlivých súčastí Diela;

(ďalej len „**Detailná funkčná špecifikácia**“). Detailná funkčná špecifikácia nesmie rozširovať predmet Diela definovaný v Prílohe č. 1 a v Prílohe č. 2.

* 1. Koordináciu ako aj dohľad nad vykonávaním Diela zabezpečujú projektoví manažéri Zmluvných strán, pričom Riadiaci výbor je oprávnený rozhodnúť (i) o zmene postupnosti vykonania jednotlivých Etáp Diela, (ii) o posune termínov vykonania jednotlivých Etáp Diela a (iii) o zmene Detailnej funkčnej špecifikácie. Pre vylúčenie pochybností zmena Detailnej funkčnej špecifikácie sa nepovažuje za zmenové konanie podľa článku VII tejto Zmluvy.
  2. Poskytovanie plnenia podľa tejto Zmluvy je závislé od riadneho a včasného poskytovania nevyhnutnej súčinnosti Objednávateľa. V prípade omeškania Objednávateľa s včasným poskytnutím súčinnosti inak nevyhnutnej pre splnenie záväzku Zhotoviteľa, má Zhotoviteľ právo na zodpovedajúci posun v harmonograme plnenia. Obdobne budú Zmluvné strany postupovať v prípade legislatívnych zmien v priebehu plnenia tejto Zmluvy, a iných prekážok plnenia v čase uzavretia tejto Zmluvy pri vynaložení odbornej starostlivosti nepredvídateľných a príslušnou Zmluvnou stranou neodvrátiteľných.

# Článok VII

# Zmenové konanie

* 1. Predmet plnenia tejto Zmluvy, ako aj z nej vyplývajúci obsah práv a povinností Zmluvných strán možno meniť na základe návrhu na zmenu predloženého projektovým manažérom jednej zo Zmluvných strán ako predkladateľom, pričom touto zmenou nemôže dôjsť k podstatnej zmene predmetu plnenia, práv a povinností a narušeniu ekonomickej rovnováhy Zmluvy v prospech Zhotoviteľa (ďalej len „**Návrh na zmenu**“). Návrh na zmenu musí obsahovať vyjadrenie k potrebnosti a realizovateľnosti navrhovaných zmien, spolu s ich finančným a časovým ocenením, resp. ďalšími predpokladmi ich uskutočnenia. Návrh na zmenu obsahuje nasledujúcu klasifikáciu navrhovanej zmeny:

1. zmenu je možné realizovať bez dopadu na náklady alebo harmonogram plnenia;
2. zmenu je možné realizovať, ale s dopadom na harmonogram plnenia;
3. zmenu je možné realizovať, ale s dopadom na náklady plnenia a je potrebné prijať rozhodnutie o uzavretí dodatku ku Zmluve.
   1. Návrh na zmenu dohodnutého plnenia predmetu Zmluvy predloží predkladateľ projektovému manažérovi druhej Zmluvnej strany a vyžiada si od neho stanovisko k predmetnému Návrhu na zmenu. Stanovisko podľa predchádzajúcej vety je povinný príslušný projektový manažér poskytnúť predkladateľovi Návrhu na zmenu najneskôr do 5 pracovných dní od jeho doručenia, pričom stanovisko obsahuje najmä vyjadrenie k vhodnosti, potrebnosti a realizovateľnosti navrhovaných zmien, spolu s ich finančným a časovým ocenením, resp. ďalšími predpokladmi ich uskutočnenia. Stanovisko obsahuje nasledujúcu klasifikáciu navrhovanej zmeny:
4. zmenu je možné realizovať bez dopadu na náklady alebo harmonogram plnenia;
5. zmenu je možné realizovať, ale s dopadom na harmonogram plnenia;
6. zmenu je možné realizovať, ale s dopadom na náklady plnenia a je potrebné prijať rozhodnutie o uzavretí dodatku ku Zmluve;
7. zmenu neodporúča realizovať s uvedením dôvodov;
8. zmenu nie je možné realizovať s uvedením dôvodov;
9. zmenu nie je možné realizovať v rámci existujúcej Zmluvy, s prípadným odporúčaním, ako námet pre nový projekt.
   1. Návrh na zmenu spolu so stanoviskom projektového manažéra druhej Zmluvnej strany, predloží predkladateľ Návrhu na zmenu na schválenie Riadiacemu výboru. Riadiaci výbor posúdi predložený Návrh na zmenu a stanovisko a následne rozhodne o ich schválení alebo neschválení. Schválený Návrh na zmenu podľa predchádzajúcej vety je podkladom pre uzatvorenie dodatku k tejto Zmluve, ktorý bude predložený štatutárnym zástupcom Zmluvných strán.

# Článok VIII

# Správy o vykonávaní Diela

* 1. Zhotoviteľ predkladá Riadiacemu výboru úvodnú správu a konečnú správu o vykonávaní Diela spôsobom uvedeným v tomto článku Zmluvy. Zhotoviteľ predkladá Riadiacemu výboru priebežné správy o vykonávaní Diela vždy najmenej raz za kalendárny štvrťrok až do riadneho vykonania Diela.
  2. Zhotoviteľ predkladá úvodnú správu o vykonávaní Diela najneskôr do jedného mesiaca od účinnosti tejto Zmluvy. V úvodnej správe o plnení tejto Zmluvy Zhotoviteľ zanalyzuje a zosumarizuje vstupné podmienky pre plnenie tejto Zmluvy, vypracuje Detailnú funkčnú špecifikáciu podľa bodu 6.3 tejto Zmluvy, navrhne projektovú metodiku a projektový plán vypracovaný v súlade s Prílohou č. 1 a Prílohou č. 2. V úvodnej správe Zhotoviteľ navrhne aj presný detailný harmonogram plnenia Zmluvy vrátane záväzného členenia a obsahu Etáp Diela vypracovaný na podklade harmonogramu plnenia uvedeného v Prílohe č. 4. Úvodná správa musí obsahovať aj hlavné úlohy Zhotoviteľa a Objednávateľa, súčinnosť požadovanú Zhotoviteľom od Objednávateľa, riziká spojené s plnením Zmluvy a definovanie stratégií pre ich zvládnutie. Zhotoviteľ zodpovedá za zabezpečenie technickej a metodickej časti plnenia Zmluvy. Zmluvné strany v úvodnej správe určia popis a počet odovzdávanej prevádzkovej dokumentácie a užívateľskej dokumentácie k Dielu.
  3. Obsah úvodnej správy o vykonávaní Diela je pre plnenie tejto Zmluvy záväzný po jej schválení Riadiacim výborom. Zhotoviteľ smie pokračovať v ďalšom plnení až po schválení úvodnej správy o vykonávaní Diela.
  4. Zhotoviteľ predkladá konečnú správu o vykonávaní Diela bezodkladne, najneskôr do 30 kalendárnych dní od podpisu záverečného akceptačného protokolu (bod 9.7 Zmluvy). Konečnú správu o vykonávaní Diela schvaľuje Riadiaci výbor. Konečná správa o vykonávaní Diela bude obsahovať najmä:
     1. informácie o všetkých dôležitých problémoch a spôsobe ich riešenia, ktoré sa vyskytli počas plnenia Zmluvy, špecificky počas využívania jednotlivých častí Diela;
     2. odporúčania Zhotoviteľa, ako sa v budúcnosti vyhnúť prípadným problémom;
     3. akceptačné protokoly k odovzdaniu všetkých častí Diela.
  5. Úvodná správa a konečná správa o vykonávaní Diela sa bude predkladať a schvaľovať nasledovne:
     1. Zhotoviteľ predkladá správu projektovému manažérovi Objednávateľa. Projektový manažér Objednávateľa predloží správu (pokiaľ nebude mať k textu odôvodnené výhrady, na podklade ktorých je Zhotoviteľ povinný správu bezodkladne revidovať) spolu so svojimi pripomienkami bezodkladne, najneskôr do 5 kalendárnych dní po obdržaní od Zhotoviteľa na posúdenie a schválenie Riadiacemu výboru. Rozhodnutie Riadiaceho výboru o schválení správy je potvrdením toho, že táto správa je vypracovaná v súlade so Zmluvou a obsahuje informácie, na základe ktorých je možné posúdiť plnenie Zmluvy;
     2. Riadiaci výbor je oprávnený správu neschváliť v prípade, ak je spracovaná v rozpore s touto Zmluvou alebo obsahuje nepravdivé údaje;
     3. Riadiaci výbor rozhodne o schválení alebo neschválení správy podľa tejto Zmluvy písomne do 15 kalendárnych dní odo dňa doručenia takejto správy. Ak správu Riadiaci výbor neschváli, písomne oznámi Zhotoviteľovi príslušné dôvody a požiada o zmenu alebo dopracovanie posudzovanej správy, pričom Zhotoviteľ je povinný pripomienky Riadiaceho výboru zapracovať a správu opätovne predložiť spôsobom podľa tohto článku Zmluvy do 5 kalendárnych dní od vrátenia neschválenej správy;
     4. Ak Riadiaci výbor schváli správu podľa tejto Zmluvy s podmienkou, že Zhotoviteľ túto správu alebo dokument pozmení, Riadiaci výbor stanoví lehotu na uskutočnenie požadovanej zmeny.
  6. Zhotoviteľ zabezpečí informácie a vedenie evidencie o plnení Zmluvy, najmä
     1. na požiadanie poskytne projektovému manažérovi Objednávateľa, Riadiacemu výboru alebo inej oprávnenej osobe, akékoľvek informácie, ktoré sú nevyhnutné na plnenie Zmluvy;
     2. uchová do 31.12.2028 úplné a presné účtovné doklady o plneniach poskytovaných na základe tejto Zmluvy.

# Článok IX

# Odovzdanie a akceptácia

* 1. Po vykonaní plnení v rámci Etapy Diela a po úspešnej realizácii akceptačných testov Etapy Diela Zhotoviteľ odovzdá príslušnú Etapu Diela Objednávateľovi na základe písomného akceptačného protokolu podpísaného zástupcami obidvoch Zmluvných strán.
  2. Akceptačné testy budú spočívať v porovnaní skutočnej funkčnosti a vlastností vykonaných plnení v rámci Etapy Diela s funkčnosťou definovanou v Prílohe č. 1, v Prílohe č. 2 a ďalších príslušných dokumentoch schválených podľa Zmluvy, najmä Detailnou funkčnou špecifikáciou.
  3. Akceptačný protokol o odovzdaní plnení v rámci príslušnej Etapy Diela bude podpísaný výlučne za predpokladu, že (i) vykonané testovanie a kontrolu príslušnej Etapy Diela preukáže jeho plnú funkčnosť a (ii) príslušná Etapa Diela nebude mať žiadnu závažnú vadu. V prípade výskytu drobných vád Objednávateľ môže podpísať akceptačný protokol, avšak v tom prípade sa Zhotoviteľ zaväzuje bezodkladne drobné vady odstrániť.
  4. Ak nebudú splnené podmienky podľa bodu 9.3 tohto článku Zmluvy, Zmluvné strany spíšu zápisnicu o vadách, pričom akceptačné testy sa budú opakovať až pokiaľ nebudú splnené podmienky podľa bodu 9.3 tohto článku Zmluvy. Zhotoviteľ je povinný vady uvedené v zápisnici o vadách bezodkladne odstrániť, ak sa Zmluvné strany nedohodnú inak.
  5. Zhotoviteľ písomne oznámi Objednávateľovi, že Etapa Diela je pripravená na uskutočnenie akceptačných testov. Objednávateľ je povinný v lehote 3 pracovných dní od oznámenia podľa predchádzajúcej vety písomne informovať Zhotoviteľa o termíne vykonania akceptačných testov. Objednávateľ bude navrhovaný termín akceptačných testov konzultovať vopred s Zhotoviteľom.
  6. Akceptačné testy vykoná Zhotoviteľ v súčinnosti s Objednávateľom na technologickej infraštruktúre Objednávateľa v testovacej prevádzke.
  7. Po odovzdaní poslednej Etapy Diela Zhotoviteľ vykoná záverečné akceptačné testy Diela, ktoré budú ukončené záverečným akceptačným protokolom podpísaným zástupcami obidvoch Zmluvných strán. Na priebeh záverečných akceptačných testov Diela sa použijú primerane ustanovenia tohto článku Zmluvy.
  8. Súčasťou záverečného akceptačného protokolu Diela ako celku, ak Objednávateľ neurčí inak, bude:

1. presný popis odovzdávanej dokumentácie a potvrdenie o odovzdaní všetkej tejto dokumentácie podľa úvodnej správy v zmysle bodu 8.2 Zmluvy;
2. potvrdenie, že Zhotoviteľ oboznámil Objednávateľa s funkcionalitami Diela formou prezentácie.

# Článok X

# Zodpovednosť za kvalitu a zodpovednosť za škodu

* 1. Zhotoviteľ sa zaväzuje, že Dielo, vrátane akejkoľvek jeho časti, bude Objednávateľovi dodané v súlade a v rozsahu, v kvalite a za podmienok dohodnutých v tejto Zmluve a v jej prílohách. Zhotoviteľ nesie objektívnu zodpovednosť, bez možnosti jej zbavenia, za bezchybnú funkčnosť Diela, vrátane akejkoľvek jeho časti.
  2. Dielo, resp. jeho časť má vady, najmä ak Dielo, resp. jeho časť nebolo/a vykonané/á a dodané/á Objednávateľovi za podmienok uvedených v tejto Zmluve a v jej prílohách.
  3. Zhotoviteľ zodpovedá za vady, ktoré má Dielo, vrátane jeho častí v okamihu odovzdania Diela, a/alebo jeho časti, a to aj v prípade, keď sa vada stane zjavnou (Objednávateľ ju objaví) až po tomto okamihu a počas záručnej doby. Záručná doba na Dielo, vrátane akejkoľvek jeho časti v zmysle tejto Zmluvy začína plynúť odo dňa odovzdania príslušnej časti Diela (dodanej v rámci príslušnej Etapy Diela) v zmysle tejto Zmluvy a trvá do uplynutia 24 mesiacov od podpísania záverečného akceptačného protokolu zástupcami obidvoch Zmluvných strán.
  4. Poskytovateľ sa zaväzuje záručné vady Diela, vrátane akejkoľvek jeho časti bezodplatne a bezodkladne odstrániť najneskôr do 30 dní. Ak Poskytovateľ neodstráni záručné vady Diela podľa predchádzajúcej vety, je Objednávateľ oprávnený zabezpečiť odstránenie vád Diela iným vhodným spôsobom na náklady Poskytovateľa.
  5. Zhotoviteľ sa zaväzuje nahradiť Objednávateľovi škodu, ktorú preukázateľne spôsobil pri plnení tejto Zmluvy, a to až do 100 % z maximálnej ceny za celý predmet Zmluvy podľa bodu 3.2 tejto Zmluvy. Nebezpečenstvo škody na Diele, resp. jeho časti, dokumentoch, a na technických nosičoch (najmä Blu-ray disky, CD, DVD, USB) a vlastnícke právo k Dielu, resp. jeho časti, dokumentom a technickým nosičom prechádza na Objednávateľa dňom ich odovzdania podľa tejto Zmluvy.
  6. Pre odstránenie pochybností, nároky Objednávateľa z vád predmetu plnenia tejto Zmluvy, resp. jeho časti sa nedotýkajú jeho nárokov na náhradu škody alebo na zmluvnú pokutu alebo akýchkoľvek iných nárokov Objednávateľa, ktoré nie sú výslovne uvedené v tejto Zmluve a v jej prílohách.
  7. Ustanovenia tohto článku X sa nebudú uplatňovať na časti Diela majúce povahu softvérového produktu tretej osoby podľa bodu 13.10 tejto Zmluvy, kde rozsah a obsah zodpovednosti za vady, a obsah záruky je daný výlučne licenčnými podmienkami vzťahujúcimi sa k takémuto softvérovému produktu tretej osoby.
  8. Zmluva v prílohe č.7 upravuje podmienky a lehoty odstraňovania vád Diela v pozáručnej dobe a nad rámec záruky počas plynutia doby záruky.

# Článok XI

# Povinnosti Zhotoviteľa

* 1. Zhotoviteľ je povinný pri plnení Zmluvy postupovať na vysokej profesionálnej úrovni, so všetkou odbornou starostlivosťou, ktorú možno od Zhotoviteľa požadovať. Zhotoviteľ sa zaväzuje dodržiavať pri plnení tejto Zmluvy všetky všeobecne záväzné právne predpisy platné na území Slovenskej republiky (najmä štandardy uvedené vo Výnose Ministerstva financií Slovenskej republiky č. 55/2014 Z. z. o štandardoch pre informačné systémy verejnej správy vydaného, resp. podľa ďalšieho všeobecne záväzného právneho predpisu platného na území SR, ktorý bude vydaný po uzatvorení tejto Zmluvy a ktorým bude doplnený alebo nahradený výnos uvedený v tomto článku Zmluvy), ako aj záväzné technické normy, prípadne tiež iné normy, interné predpisy, s ktorými bol Objednávateľom oboznámený.
  2. Zhotoviteľ je povinný plniť riadne a včas svoje povinnosti podľa tejto Zmluvy a dodržiavať pokyny Objednávateľa. Zhotoviteľ je povinný upozorniť Objednávateľa bez zbytočného odkladu na nedostatočnú súčinnosť Objednávateľa, nevhodnú povahu pokynov alebo na ich rozpor s ustanoveniami Zmluvy a/alebo ustanoveniami všeobecne záväzných právnych predpisov, ak Zhotoviteľ mohol túto nevhodnosť, resp. rozpor zistiť pri vynaložení všetkej odbornej starostlivosti. Ak nedostatočná súčinnosť Objednávateľa, nevhodné alebo so Zmluvou a/alebo všeobecne záväznými právnymi predpismi rozporné pokyny prekážajú v riadnom plnení Zmluvy, je Zhotoviteľ povinný jej splnenie v nevyhnutnom rozsahu prerušiť do doby poskytnutia potrebnej súčinnosti Objednávateľa, zmeny predmetného pokynu alebo písomného oznámenia, že Objednávateľ trvá na plnení Zmluvy podľa daných pokynov. O dobu, po ktorú bolo potrebné Zmluvu prerušiť, sa predlžuje lehota určená na jej splnenie. Pre vylúčenie pochybností Zhotoviteľ si nemôže uplatňovať voči Objednávateľovi akúkoľvek finančnú náhradu za prerušenie plnenia a za činnosti vykonané počas prerušenia plnenia ani si uplatňovať osobohodiny strávené vykonávaním Diela alebo prestoje vo vzťahu k prerušenému plneniu.
  3. Zhotoviteľ sa zaväzuje pri plnení Zmluvy dodržiavať platné a účinné všeobecne záväzné právne predpisy Slovenskej republiky, ako aj právne akty EÚ v oblasti štrukturálnych fondov EÚ a primerane v rozsahu vzťahujúcom sa na Zhotoviteľa rešpektovať aj ostatné pravidlá vydané na ich základe. Zhotoviteľ berie na vedomie a súhlasí s oprávnením Objednávateľa a oprávnených orgánov v zmysle právnych predpisov Slovenskej republiky a práva Európskej únie vykonávať kontrolu/audit u Zhotoviteľa. Zhotoviteľ umožní vstup do kontrolovaných objektov oprávnenej osobe Objednávateľa a ostatným orgánom kontroly a auditu zo strany poskytovateľa NFP (najmä RO, SORO), Zhotoviteľ ďalej poskytne vyžiadanú dokumentáciu prípadne aj digitálne alebo dátové nosiče informácií alebo iné médiá, zabezpečí prítomnosť oprávnených osôb zo strany Zhotoviteľa, poskytne bezodkladne požadované vysvetlenia a príjme nápravné opatrenia v termínoch stanovených orgánom kontroly na odstránenie zistených nedostatkov.
  4. Zhotoviteľ je povinný pri plnení tejto Zmluvy dodržiavať zásady poctivého obchodného styku a zdržať sa akéhokoľvek konania, ktoré by mohlo byť posúdené ako konanie v rozpore s dobrými mravmi hospodárskej súťaže.
  5. Zhotoviteľ je povinný zdržať sa pri plnení tejto Zmluvy akéhokoľvek konania, ktoré by mohlo v dôsledku konfliktu záujmov spochybniť nestrannosť a základný účel plnenia Zmluvy.
  6. Zhotoviteľ zabezpečí pre vykonanie Diela vývojové a testovacie prostredie.
  7. Zhotoviteľ sa zaväzuje dodržiavať všetky technické a bezpečnostné predpisy, zároveň zabezpečí poučenie osôb plniacich túto Zmluvu na strane Zhotoviteľa o všeobecných predpisoch bezpečnosti a ochrany zdravia pri práci, zodpovedá za nich a znáša prípadné dôsledky porušenia týchto predpisov. Zhotoviteľ je povinný riadiť sa pokynmi zodpovednej osoby za informačnú bezpečnosť menovanú Objednávateľom. Ak Zhotoviteľ bude pri plnení povinností podľa tejto Zmluvy využívať zabezpečené sieťové pripojenie (VPN) Objednávateľa, je povinný rešpektovať bezpečnostné smernice a iné vnútorné predpisy Objednávateľa pre túto VPN.
  8. Ak v areáli patriacom Objednávateľovi a/alebo ktorý užíva Objednávateľ dôjde k pracovnému úrazu osoby plniacej túto Zmluvu na strane Zhotoviteľa z dôvodu porušenia technických a bezpečnostných predpisov, zodpovedá v plnom rozsahu za následky výlučne Zhotoviteľ.
  9. Osoby plniace túto Zmluvu na strane Zhotoviteľa sú povinné dodržiavať zásady všeobecnej spôsobilosti tretích osôb vstupujúcich do priestorov Objednávateľa a iné interné predpisy o výkone a podmienkach prác dodávateľských organizácií, s ktorými budú vopred oboznámení Objednávateľom.
  10. Zhotoviteľ vyhlasuje, že je poistený pre prípad zodpovednosti za škodu spôsobenú pri poskytovaní plnenia ako aj voči tretím osobám podľa tejto Zmluvy. Zhotoviteľ je povinný do 10 pracovných dní odo dňa podpisu tejto Zmluvy predložiť Objednávateľovi platnú a účinnú poistnú zmluvu na poistenie zodpovednosti za škodu vzniknutú v súvislosti s poskytovaním plnenia podľa tejto Zmluvy na minimálnu poistnú sumu 1 000 000,00 EUR (slovom: jedenmilión euro) a preukáže, že má uhradené poistné za obdobie podľa predmetnej poistnej zmluvy. Zhotoviteľ splní povinnosť podľa predchádzajúcej vety doručením kópie poistnej zmluvy, z ktorej bude vyplývať splnenie stanovenej požiadavky Objednávateľa. Zhotoviteľ sa zaväzuje toto poistné krytie udržiavať počas trvania tejto Zmluvy. V prípade ak je poistná zmluva uzatvorená na dobu neurčitú, Zhotoviteľ je povinný kedykoľvek a bez zbytočného odkladu predložiť Objednávateľovi potvrdenie o zaplatení poistného za príslušné obdobie a predložiť mu príslušnú poistnú zmluvu. Porušenie záväzku Zhotoviteľa podľa tohto bodu Zmluvy znamená podstatné porušenie Zmluvy Zhotoviteľom.
  11. Zhotoviteľ vyhlasuje, že v čase uzatvorenia tejto Zmluvy má splnené povinnosti, ktoré mu vyplývajú zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**Zákon o registri partnerov verejného sektora**“).
  12. Zhotoviteľ je povinný priebežne viesť pracovné výkazy a zabezpečiť, aby aj jeho Subdodávatelia v zmysle tejto Zmluvy priebežne viedli pracovné výkazy a okrem prípadov uvedených v tejto Zmluve ich bezodkladne poskytnúť aj na požiadanie Projektovému manažérovi Objednávateľa alebo osobe, ktorú poverí alebo splnomocní Objednávateľ. Zhotoviteľ je povinný uchovávať úplné a presné účtovné doklady o plneniach poskytovaných na základe tejto Zmluvy a pracovné výkazy, pokiaľ ide o služby, a to po dobu 5 (piatich) rokov po uhradení konečnej platby Objednávateľom v súlade s touto Zmluvou.

# Článok XII

# Povinnosti Objednávateľa

* 1. Objednávateľ poskytne na požiadanie Zhotoviteľovi všetky informácie, ktoré má k dispozícii a sú potrebné na realizáciu plnení podľa tejto Zmluvy.
  2. Ak je vykonanie Diela podľa tejto Zmluvy možné len za poskytnutia plnej spolupráce a súčinnosti tretích strán, Objednávateľ je povinný zabezpečiť súčinnosť a spoluprácu týchto tretích strán.

# Článok XIII

# Práva duševného vlastníctva

* 1. Zhotoviteľ udeľuje Objednávateľovi k Dielu, resp. jeho časti momentom riadneho dodania a/alebo umožnenia používania (podľa toho, čo nastane skôr) (ďalej spolu len „**Autorské dielo**“), výhradný a časovo neobmedzený (po dobu trvania príslušných práv duševného vlastníctva) súhlas na jeho použitie (licencia) výlučne len pre účely vykonávania vlastných činností Objednávateľa v zmysle osobitného právneho predpisu, na území Slovenskej republiky a ďalej nasledujúcimi spôsobmi:

1. použitie Autorského diela v prípadoch jeho poškodenia na náhradnom systéme a vytvoriť potrebné kópie pre účely bezpečnosti a archivácie,
2. vyhotovenie neobmedzeného množstva rozmnoženín Autorského diela pre internú potrebu Objednávateľa a pre výkon vlastných činností Objednávateľom,
3. verejné rozširovanie originálu a/alebo rozmnoženín Autorského diela prevodom užívacieho práva osobám, ktorým Objednávateľ udelil súhlas (sublicenciu) na použitie Autorského diela podľa bodu 13.3 tohto článku, a/alebo osobám, na ktoré Objednávateľ postúpil licenciu na použitie Autorského diela podľa bodu 13.4 tohto článku,
4. spracovanie, úpravy alebo preklad Autorského diela (tak strojového kódu, ako aj zdrojového kódu) samotným Objednávateľom alebo Objednávateľom poverenými tretími osobami len v nasledujúcich prípadoch:
5. ak Zhotoviteľ neodstráni vady Autorského diela riadne a včas za podmienok uvedených v tejto Zmluve, alebo
6. v prípade vzniku udalosti vážne ohrozujúcej bezpečnosť a/alebo prevádzkyschopnosť Autorského diela (softvéru) a Zhotoviteľ na základe písomnej výzvy Objednávateľa včas (najneskôr v lehote 5 (piatich) pracovných dní odo dňa jej doručenia Zhotoviteľovi) neurobil opatrenia potrebné na odvrátenie vzniku škody a/alebo vady na/v Autorskom diele, resp. je objektívne nemožné, aby Zhotoviteľ tak včas urobil na základe písomnej výzvy Objednávateľa, alebo
7. Zhotoviteľ zanikne bez právneho nástupcu, alebo
8. po uplynutí doby 30 (tridsiatich) pracovných dní odo dňa obdŕžania požiadavky Objednávateľa na spracovanie, úpravu alebo preklad Autorského diela (softvéru), ak medzi Objednávateľom a Zhotoviteľom nedôjde k dohode o podmienkach spracovania, úpravy alebo prekladu Autorského diela za cenu obvyklú v danom mieste a čase, alebo
9. Zhotoviteľ nie je schopný spracovať, upraviť alebo preložiť Autorského diela (softvér) podľa požiadaviek Objednávateľa,
10. použitie Autorského diela spôsobmi a za podmienok uvedených v § 88 a § 89 Autorského zákona.
    1. Objednávateľ je oprávnený spracované a/alebo upravené, a/alebo preložené Autorské dielo použiť spôsobmi a v rozsahu uvedenými v bode 13.1 tejto Zmluvy.
    2. Objednávateľ je oprávnený udeliť iným štátnym orgánom Slovenskej republiky a/alebo štátnym rozpočtovým organizáciám, a/alebo príspevkovým organizáciám Slovenskej republiky, a/alebo obciam, a/alebo vyšším územným celkom, a/alebo iným osobám, na ktoré je/bude prenesený výkon štátnej správy v oblasti, na ktorý bol vytvorený, a/alebo osobám, ktorým Objednávateľ bude poskytovať informácie z informačného systému, súhlas (sublicenciu) na použitie Autorského diela a/alebo spracovaného, a/alebo upraveného, a/alebo preloženého Autorského diela výlučne len v rozsahu licencie udelenej Zhotoviteľom Objednávateľovi na základe tejto Zmluvy (bod 13.1), k čomu Zhotoviteľ udeľuje svoj súhlas.
    3. Objednávateľ je oprávnený postúpiť Zmluvou licenciu na použitie Autorského diela a/alebo spracovaného, upraveného a/alebo preloženého Autorského diela v rozsahu podľa bodu 13.1 tejto Zmluvy na iné štátne orgány Slovenskej republiky a/alebo štátne rozpočtové organizácie a/alebo príspevkové organizácie Slovenskej republiky, a/alebo obce, a/alebo vyššie územné celky a/alebo na iné osoby, na ktoré je/bude prenesený výkon štátnej správy v oblasti, na ktorý bol vytvorený, k čomu Zhotoviteľ udeľuje svoj súhlas.
    4. Ak nie je uvedené inak, Zhotoviteľ touto Zmluvou prevádza na Objednávateľa všetky osobitné práva Zhotoviteľa databázy, ktoré Zhotoviteľ ako Zhotoviteľ databázy má k súčastiam plnenia predmetu Zmluvy, ktoré sú databázou, podľa § 131 Autorského zákona, v rozsahu uvedenom v tomto článku.
    5. Licencia v súlade s týmto článkom Zmluvy (licencia na použitie Autorského diela) sa udeľuje za odplatu, ktorá je zahrnutá v cene za vykonanie Diela podľa tejto Zmluvy.
    6. Zhotoviteľ vyhlasuje a zodpovedá za to, že bude osobou oprávnenou vykonávať k Autorskému dielu podľa tejto Zmluvy majetkové práva autora v zmysle § 90 Autorského zákona, alebo na základe zmluvy s autorom, spoluautorom alebo vykonávateľom autorských majetkových práv k Autorskému dielu najmenej v rozsahu potrebnom na udelenie Licencie podľa tejto Zmluvy.
    7. Zhotoviteľ vyhlasuje a zodpovedá za to, že k Autorskému dielu je oprávnený udeliť Licenciu v rozsahu podľa tejto Zmluvy, a že mu nie sú známe žiadne práva tretích osôb, ktoré by bránili použitiu Autorského diela alebo jeho časti Objednávateľom v zmysle Licencie podľa tejto Zmluvy.
    8. V prípade, že sa preukáže vyhlásenie Zhotoviteľa podľa bodu 13.7 alebo 13.8 tohto článku ako nepravdivé, je Zhotoviteľ povinný uvedenú právnu vadu na vlastné náklady bezodkladne odstrániť a nahradiť Objednávateľovi všetku škodu, ktorá mu v dôsledku uvedeného vznikla.
    9. Licencia sa nevzťahuje na softvérové produkty tretích strán alebo databázy tretích strán, ktoré sú dostupné na trhu ako tzv. štandardný softvér (SW) (resp. aj tzv. krabicový SW - ako napr. systémový SW, operačný SW a pod.), a ktorý nebol vytvorený na základe tejto Zmluvy pre Objednávateľa. Na tieto softvérové produkty tretích strán sa budú aplikovať vždy konkrétne licenčné podmienky príslušného subjektu vykonávajúceho majetkové práva autora k danému softvérovému produktu, pričom Zhotoviteľ sa v rámci plnenia predmetu tejto Zmluvy zaväzuje pre Objednávateľa zabezpečiť potrebnú licenciu/sublicenciu v rozsahu, ktorý vyžaduje plnenie tejto Zmluvy.
    10. Zhotoviteľ poskytuje Objednávateľovi nevýhradné právo používať podporné prostriedky a konverzné programy. Ustanovenia tohto článku sa aplikujú na podporné prostriedky a konverzné programy obdobne.

# Článok XIV

# Subdodávatelia a kľúčoví experti

* 1. Zhotoviteľ je oprávnený zadať plnenie podľa tejto Zmluvy alebo jeho časť ďalším čiastkovým Zhotoviteľom (ďalej len „**subdodávateľ**“), a to iba na základe predchádzajúceho súhlasu Objednávateľa, ktorý takýto bez závažného a opodstatneného dôvodu neodoprie. V takomto prípade Zhotoviteľ zodpovedá rovnako, akoby Zmluvu plnil sám.
  2. Ak Zhotoviteľ použije na plnenie tejto Zmluvy subdodávateľov, o ktorých má vedomosť v čase podpisu tejto Zmluvy, tvorí ich zoznam Prílohu č. 5 tejto Zmluvy. Zhotoviteľ je oprávnený zmeniť subdodávateľa iba s predchádzajúcim súhlasom Objednávateľa. Zhotoviteľ je povinný Objednávateľovi oznámiť akúkoľvek zmenu údajov u subdodávateľov, uvedených v Prílohe č. 5 tejto Zmluvy, a to bezodkladne.
  3. Zhotoviteľ zodpovedá za odbornú starostlivosť pri výbere subdodávateľa ako aj za služby vykonané a zabezpečené na základe zmluvy o subdodávke.
  4. Zhotoviteľ je povinný zabezpečiť, aby mal splnené povinnosti ohľadom zápisu do registra partnerov verejného sektora vo vzťahu k subdodávateľom Zhotoviteľa v zmysle Zákona o registri partnerov verejného sektora.
  5. Zhotoviteľ je povinný na plnenie tejto Zmluvy použiť expertov, prostredníctvom ktorých preukazoval splnenie podmienok účasti vo Verejnom obstarávaní a ktorí splnili podmienky účasti určené Objednávateľom podľa § 34 ods. 1 písm. g) Zákona o verejnom obstarávaní, a to počas doby trvania Zmluvy. Zoznam expertov podľa predchádzajúcej vety tvorí ako Príloha č. 6 neoddeliteľnú súčasť tejto Zmluvy, pričom Zhotoviteľ je povinný tento zoznam aktualizovať, a to po predchádzajúcom schválení zmeny experta zo strany Objednávateľa v zmysle nasledujúceho bodu tohto článku Zmluvy. Aktuálny zoznam expertov je Zhotoviteľ povinný zaslať Objednávateľovi elektronicky bezodkladne po schválení zmeny.
  6. Zhotoviteľ je povinný vyžiadať si vopred písomný súhlas Objednávateľa, týkajúci sa zmeny expertov, ktorých používa na realizáciu tejto Zmluvy. V prípade, ak niektorý z expertov ukončí spoluprácu so Zhotoviteľom, v prípade úmrtia experta alebo v inom relevantnom prípade, ktorý zabraňuje expertovi riadne vykonávať plnenie tejto Zmluvy, je Zhotoviteľ povinný o tejto skutočnosti bez zbytočného odkladu písomne informovať Objednávateľa. Zhotoviteľ sa zaväzuje, že bude mať na realizáciu plnenia k dispozícii minimálne taký počet expertov, aký bol stanovený v rámci podmienok účasti vo Verejnom obstarávaní k predmetu tejto Zmluvy. Pri zmene experta, musí tento expert spĺňať minimálne požiadavky stanovené Objednávateľom v rámci podmienok účasti na Verejnom obstarávaní k predmetu tejto Zmluvy. Žiadosť o písomný súhlas pri zmene experta predloží Zhotoviteľ v písomnej forme spolu s dokladmi preukazujúcimi splnenie predmetných minimálnych požiadaviek na expertov pred ich nástupom na výkon činností podľa tejto Zmluvy. Po kladnom stanovisku Objednávateľa môže príslušný expert začať vykonávať príslušné činnosti v rámci plnenia tejto Zmluvy.
  7. Pre zamedzenie pochybností, v prípade aktualizácie Prílohy č. 5, t. j. zmena údajov o Subdodávateľoch, resp. zmena a/alebo doplnenie Subdodávateľa, ako ani v prípade aktualizácie Prílohy č. 6, t. j. zmena údajov o kľúčových expertoch, resp. zmena a/alebo doplnenie kľúčového experta, nie je potrebné vyhotoviť dodatok k tejto Zmluve.

# Článok XV

# Dôvernosť informácií

* 1. Zhotoviteľ sa voči Objednávateľovi zaväzuje, že
     1. všetky údaje, dáta, dokumenty, podklady alebo akékoľvek iné informácie (vrátane všetkých súborov, kópií dokumentov a poznámok), zaznamenané či už v písomnej, v elektronickej alebo v akejkoľvek inej zmyslami vnímateľnej podobe jemu odovzdané, poskytnuté, sprístupnené alebo akýmkoľvek iným spôsobom ním získané od Objednávateľa alebo jeho subdodávateľov alebo tretích strán podieľajúcich sa na plnení Zmluvy (ďalej len „**Dôverné informácie**“), bude udržiavať v tajnosti a zachovávať o nich mlčanlivosť, bude ich chrániť pred zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako na plnenie Zmluvy, nebude ich používať v rozpore s týmto vyhlásením a ani akékoľvek z Dôverných informácií neodovzdá ani neposkytne akejkoľvek inej fyzickej ani právnickej osobe, a to počas ani po ukončení Zmluvy;
     2. zabezpečí riadne a včasné utajenie a zachovávanie mlčanlivosti o Dôverných informáciách aj u svojich zamestnancov, štatutárnych orgánov, členov štatutárnych orgánov, dozorných orgánov, členov dozorných orgánov, zástupcov, splnomocnencov, subdodávateľov ako i iných tretích osôb, a to aj po ukončení Zmluvy. Zhotoviteľ je povinný na základe požiadavky Objednávateľa predložiť bezodkladne Objednávateľovi podpísané vyhlásenia o mlčanlivosti zo strany osôb podľa predchádzajúcej vety, ktoré budú mať prístup k Dôverným informáciám;
     3. v prípade nedodržania ktoréhokoľvek z vyhlásení urobených alebo porušenia ktorejkoľvek povinnosti alebo záväzku uvedených v tomto článku Zmluvy nahradí Objednávateľovi podľa § 373 a nasl. Obchodného zákonníka akúkoľvek a všetku škodu, ktorá mu nedodržaním alebo porušením týchto vyhlásení, povinností alebo záväzkov vznikla.
  2. Všetky podklady poskytnuté Zhotoviteľovi a evidované údaje, vrátane Dôverných informácií musia byť po ukončení Zmluvy bez vyzvania odovzdané Objednávateľovi alebo podľa jeho rozhodnutia vymazané alebo skartované. Táto povinnosť sa vzťahuje aj na vyhotovené kópie.
  3. Ustanoveniami tohto článku nie je dotknuté právo na ochranu obchodného tajomstva v zmysle príslušných ustanovení Obchodného zákonníka.
  4. Zmluvné strany berú na vedomie, že pri plnení tejto Zmluvy Zhotoviteľom môže dôjsť k spracúvaniu osobných údajov. Zmluvné strany sa zaväzujú dodržiavať pri plnení tejto Zmluvy ustanovenia zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „**zákon o ochrane osobných údajov**“) ako aj Nariadenia Európskeho parlamentu a Rady (EÚ) č. 2016/679 zo dňa 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane osobných údajov, ďalej len „**Nariadenie GDPR**“). Zmluvné strany do 10 pracovných dní odo dňa uzatvorenia tejto Zmluvy uzatvoria zmluvu podľa Nariadenia GDPR a zákona o ochrane osobných údajov, v ktorej budú upravené práva a povinnosti Zmluvných strán pri spracúvaní osobných údajov.

# Článok XVI

# Sankcie

* 1. Ak je Zhotoviteľ v omeškaní s odovzdaním Etapy Diela, je Objednávateľ oprávnený požadovať za každý aj začatý deň omeškania zmluvnú pokutu vo výške 0,1 % z ceny časti Diela bez DPH, s ktorým je v omeškaní, maximálne do výšky 100 % ceny príslušnej časti Diela. Zhotoviteľ je povinný Objednávateľovi uplatnenú zmluvnú pokutu bezodkladne uhradiť.
  2. Ak Zhotoviteľ poruší akýkoľvek iný záväzok vyplývajúci mu zo Zmluvy vrátane jej príloh ako sú záväzky sankcionované podľa bodu 16.1 a bodu 18.10 Zmluvy, resp. bodu 9.1 a bodu 9.2 Prílohy č. 7 a tento nesplní ani v lehote 5 pracovných dní od doručenia výzvy Objednávateľa na jeho splnenie, Objednávateľovi vzniká nárok na zmluvnú pokutu vo výške 100,00EUR (slovom: sto eur) za každý, aj začatý deň omeškania, za každé jednotlivé porušenie takéhoto záväzku, maximálne do výšky 10 000,00 EUR.
  3. V prípade omeškania Objednávateľa s úhradou faktúry Zhotoviteľa, je Zhotoviteľ oprávnený požadovať od Objednávateľa úrok z omeškania podľa § 369a Obchodného zákonníka.
  4. Uplatnením nárokov Objednávateľa na zmluvné pokuty podľa Zmluvy nie sú dotknuté jeho nároky na náhradu škody, a to aj vo výške presahujúcej tieto zmluvné pokuty. Zhotoviteľ je povinný uplatnené zmluvné pokuty Objednávateľovi bezodkladne uhradiť.

# Článok XVII

# Komunikácia Zmluvných strán

* 1. Zmluvné strany sa dohodli, že akékoľvek oznámenia/písomnosti jednej Zmluvnej strany adresované druhej Zmluvnej strane budú doručené na adresy uvedené v záhlaví Zmluvy. Písomnosti odoslané druhej Zmluvnej strane na adresu jej sídla uvedenú v Zmluve alebo neskôr písomne oznámenú, sa považujú za doručené a prevzaté druhou Zmluvnou stranou (i) prevzatím, (ii) odmietnutím ich prevzatia alebo (iii) po uplynutí troch (3) dní od uloženia na pošte, prostredníctvom doporučenej pošty alebo prostredníctvom kuriéra.
  2. Nepísomná a elektronická komunikácia ohľadom plnenia Zmluvy bude vykonávaná prostredníctvom projektového manažéra Objednávateľa a projektového manažéra Zhotoviteľa.
  3. Objednávateľ a Zhotoviteľ sa zaväzujú bezodkladne písomne oznámiť druhej Zmluvnej strane akúkoľvek zmenu svojich kontaktných údajov, pričom zmena je účinná odo dňa nasledujúceho po doručení takéhoto oznámenia.
  4. Jazyk Zmluvy a celej komunikácie medzi Objednávateľom a Zhotoviteľom a tretími osobami a/alebo projektovým manažérom je slovenský jazyk, ak sa Zmluvné strany nedohodnú inak.
  5. Pre vylúčenie pochybností, oznámenie o zmene kontaktných údajov, najmä mien osôb, adries sídla, elektronickej pošty, telefonických kontaktov, čísiel bankového účtu Zmluvných strán a tiež akákoľvek zmena v osobách oprávnených na plnenie Zmluvy sa nepovažuje za zmenu Zmluvy, resp. jej príloh.

# Článok XVIII

# Ukončenie zmluvného vzťahu

* 1. Zmluva môže byť ukončená vzájomnou písomnou dohodou Zmluvných strán, písomným odstúpením od Zmluvy v prípadoch stanovených touto Zmluvou alebo z dôvodov ustanovených zákonom. Zmluvu nie je možné ukončiť výpoveďou.
  2. Odstúpenie od Zmluvy nadobúda účinnosť dňom doručenia písomného oznámenia o odstúpení druhej Zmluvnej strane.
  3. Okrem prípadov uvedených v § 344 Obchodného zákonníka, je Objednávateľ oprávnený odstúpiť od Zmluvy v prípade, ak:

1. si Zhotoviteľ opakovane (minimálne 3x) nesplní svoje povinnosti vyplývajúce zo Zmluvy a napriek predchádzajúcemu písomnému upozorneniu Objednávateľa nevykoná nápravu ani v dodatočnej primeranej lehote, alebo
2. Zhotoviteľ opakovane (minimálne 3x) a neodôvodnene odmietne, alebo zanedbá plnenie pokynov, ktoré vydá Objednávateľ, a napriek predchádzajúcemu písomnému upozorneniu Objednávateľa nevykoná nápravu ani v dodatočnej primeranej lehote alebo
3. sa Zhotoviteľ stane spoločnosťou v kríze v zmysle § 67a Obchodného zákonníka, je v úpadku alebo ak je na majetok Zhotoviteľa začatá exekúcia, Zhotoviteľ vstúpil do likvidácie, preruší alebo skončí svoju podnikateľskú činnosť, alebo
4. Zhotoviteľ alebo jeho štatutárny zástupca je právoplatne odsúdený za trestný čin spáchaný v súvislosti s výkonom jeho činnosti, alebo podnikaním, alebo
5. u Zhotoviteľa došlo k predaju podniku, alebo
6. Zhotoviteľ stratí právne predpoklady na riadne plnenie Zmluvy, alebo
7. ešte nedošlo k plneniu podľa tejto Zmluvy a výsledky administratívnej finančnej kontroly Zhotoviteľa NFP neumožňujú financovanie výdavkov vzniknutých z obstarávania Diela alebo
8. Zhotoviteľ nebol v čase uzavretia tejto Zmluvy zapísaný v registri partnerov verejného sektora alebo ak bol vymazaný z registra partnerov verejného sektora alebo
9. v čase jej uzavretia existoval dôvod na vylúčenie poskytovateľa pre nesplnenie podmienky účasti podľa  [§ 32](http://www.adval.sk/EVO/Legislativa/zvo/#doc41) ods. 1 písm. a) zákona č. 343/2015 Z.z. alebo
10. v prípade porušenia ustanovení čl. 11 bod 11.10,.
    1. Odstúpenie od tejto Zmluvy sa nedotýka práva na náhradu škody, poskytnutých licencií ani zmluvných pokút, práv vyplývajúcich zo zodpovednosti za vady, práv k plneniam podľa bodu 18.6 Zmluvy a ani iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
    2. Zhotoviteľ je oprávnený písomne odstúpiť od tejto Zmluvy len v prípade, ak Objednávateľ ani na základe písomnej výzvy Zhotoviteľa v lehote minimálne 50 kalendárnych dní od jej doručenia neodstráni podstatné porušenie Zmluvy. Podstatným porušením Zmluvy je, ak Objednávateľ je v omeškaní 50 kalendárnych dní s plnením povinnosti podľa Zmluvy.
    3. Odstúpením od tejto Zmluvy niektorej zo Zmluvných strán sa táto Zmluva zrušuje ku dňu doručenia odstúpenia druhej Zmluvnej strane. V prípade odstúpenia od tejto Zmluvy si Zmluvné strany ponechajú doposiaľ akceptované plnenia, vykonané v súlade s podmienkami uvedenými v tejto Zmluve a jej prílohách a úhrady za ne. Ohľadom plnení, ktoré neboli riadne ukončené ku dňu zániku tejto Zmluvy, pripraví Zhotoviteľ ich inventarizáciu a Objednávateľ bude oprávnený ale nie povinný ich prevziať, pokiaľ uhradí príslušnú časť ceny zodpovedajúcej miere rozpracovanosti podľa dohody Zmluvných strán.
    4. V prípade podstatného porušenia tejto Zmluvy Zhotoviteľom podľa tohto článku tejto Zmluvy je Objednávateľ oprávnený vykonať zmenu tejto Zmluvy spočívajúcu v zmene osoby Zhotoviteľa, a to nahradením pôvodného Zhotoviteľa (ďalej len „**Pôvodný zhotoviteľ**“) novým Zhotoviteľom v súlade s § 18 Zákona o verejnom obstarávaní. Zmenu v osobe Zhotoviteľa je Objednávateľ oprávnený vykonať vo forme písomného a očíslovaného dodatku k tejto Zmluve, uzatvoreného medzi Objednávateľom a subjektom, ktorý ako uchádzač vo Verejnom obstarávaní splnil podmienky účasti, všetky požiadavky na predmet zákazky, vrátane splnenia povinností v zmysle súťažných podkladov vo Verejnom obstarávaní a umiestnil sa na ďalšom mieste v poradí v rámci Verejného obstarávania (ďalej len „**Nový zhotoviteľ**“). Ustanovenia článku XI bodu 11.10, 11.11 tejto Zmluvy a článku XIV bodu 14.4 tejto Zmluvy tým nie sú dotknuté. Na vysporiadanie plnení medzi Pôvodným zhotoviteľom a Objednávateľom sa primerane aplikujú ustanovenia bodu 18.6 tohto článku Zmluvy. Na vysporiadanie plnení medzi Novým zhotoviteľom a Objednávateľom sa dodatkom vykonajú primerané úpravy tejto Zmluvy.
    5. Zhotoviteľ súhlasí s takouto zmenou tejto Zmluvy, ak Objednávateľ nahradí Zhotoviteľa Novým zhotoviteľom podľa bodu 18.7 tohto článku Zmluvy. Zhotoviteľ súhlasí s tým, že nadobudnutím účinnosti dodatku k tejto Zmluve prestáva byť Zmluvnou stranou tejto Zmluvy a Zmluvnou stranou tejto Zmluvy sa stáva Nový zhotoviteľ.
    6. Pôvodný zhotoviteľ je povinný bezodkladne, najneskôr do 5 pracovných dní od oznámenia Objednávateľa, za účelom zmeny tejto Zmluvy podľa bodu 18.7 tohto článku Zmluvy poskytnúť Objednávateľovi všetku potrebnú súčinnosť, najmä vykonať úkony, ktoré sú nevyhnutné na riadne plnenie tejto Zmluvy do okamihu zmeny v osobe Zhotoviteľa, odovzdať Objednávateľovi všetky potrebné informácie a dokumenty v súvislosti s dodaným plnením podľa tejto Zmluvy tak, aby nedošlo k vzniku škody alebo inej ujmy Objednávateľovi.
    7. V prípade omeškania Pôvodného zhotoviteľa s plnením povinnosti podľa bodu 18.9 tohto článku Zmluvy (neposkytnutie súčinnosti) vzniká Objednávateľovi za každý začatý deň omeškania nárok na zaplatenie zmluvnej pokuty zo strany Pôvodného zhotoviteľa vo výške 100 EUR (slovom: sto euro). Povinnosť nahradiť škodu vzniknutú v dôsledku porušenia povinnosti zabezpečenej zmluvnou pokutou ostáva zaplatením zmluvnej pokuty nedotknutá, a to aj v rozsahu prevyšujúcom zmluvnú pokutu.

# Článok XIX

# Osobitné dojednania

* 1. Zhotoviteľ bez predchádzajúceho písomného súhlasu Objednávateľa nie je oprávnený postúpiť, ani inak nakladať s pohľadávkami vyplývajúcimi mu zo Zmluvy. Zhotoviteľ nie je oprávnený jednostranne si započítať akékoľvek svoje pohľadávky voči Objednávateľovi vyplývajúce mu zo Zmluvy voči pohľadávkam Objednávateľa. Postúpenie alebo započítanie pohľadávky v rozpore s týmto bodom Zmluvy je neplatné.
  2. Objednávateľ je oprávnený dohodou si započítať akékoľvek svoje pohľadávky vzniknuté na základe Zmluvy (vrátane pohľadávok na zmluvné pokuty a náhradu škody) voči pohľadávkam Zhotoviteľa voči Objednávateľovi, a to bez ohľadu na splatnosť započítavaných pohľadávok.

# Článok XX

# Záverečné ustanovenia

* 1. Táto zmluva nadobúda platnosť dňom jej podpisu oboma zmluvnými stranami a účinnosť deň nasledujúci po dni jej zverejnenia v Centrálnom registri zmlúv vedenom Úradom vlády SR.
  2. Táto Zmluva, vrátane jej príloh, ktoré tvoria jej neoddeliteľnú súčasť, nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v súlade s § 47a zákona č. 40/1964 Zb. Občianskeho zákonníka v znení neskorších predpisov a so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
  3. Túto Zmluvu je možné meniť očíslovaným písomným dodatkom podpísaným Zmluvnými stranami. Zmluvu je možné zrušiť len písomne.
  4. Táto Zmluva je vyhotovená v šiestich (6) rovnopisoch s platnosťou originálu, z ktorých Objednávateľ obdrží štyri (4) rovnopisy a Zhotoviteľ obdrží dva (2) rovnopisy.
  5. Pokiaľ by sa ktorékoľvek ustanovenie tejto Zmluvy stalo neplatným, nespôsobuje to neplatnosť tejto Zmluvy ako celku. Pokiaľ nastane situácia podľa predchádzajúcej vety, Zmluvné strany nahradia toto neplatné ustanovenie iným ustanovením, ktoré sa mu svojím obsahom a účelom bude čo najviac približovať.
  6. Táto Zmluva vrátane všetkých jej príloh predstavuje úplnú dohodu Zmluvných strán o predmete tejto Zmluvy. Ak to z povahy záväzkov vyplýva, tieto záväzky medzi Zmluvnými stranami pretrvajú aj po uplynutí uvedenej doby, na ktorú je Zmluva uzatvorená.
  7. Práva a povinnosti, ktoré vznikli na základe tejto Zmluvy, alebo v súvislosti s touto Zmluvou sa riadia Obchodným zákonníkom v znení neskorších predpisov, Autorským zákonom a ďalšími všeobecne záväznými právnymi predpismi Slovenskej republiky platnými a účinnými v čase rozhodujúcom pre posúdenie vzniku, zmeny alebo zániku práv a povinností a s prihliadnutím na intertemporálne ustanovenia týchto právnych predpisov. Spory vzniknuté z tejto Zmluvy a/alebo na základe tejto Zmluvy rozhodujú súdy Slovenskej republiky.
  8. Zmluvné strany tejto Zmluvy po jej prečítaní vyhlasujú, že súhlasia s jej obsahom a prílohami, ktoré tvoria súčasť tejto Zmluvy. Táto Zmluva bola uzavretá podľa skutočnej a slobodnej vôle Zmluvných strán.

V ........................ dňa ................ V ........................ dňa ................

Objednávateľ: Zhotoviteľ:

Ministerstvo vnútra Slovenskej republiky [•]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[•][•]